ইম্ফাল, নভেম্বর ২৯ :
মণিপুরনা মালেমদা ‘পোলো’ (শগোল কাংজৈ) মশান্নবু খুদোল তৌরম্বা অসি চাওথোকচনীংঙাইনি অমসুং হৌজিক শান্নরিবা পোলো অসি মণিপুরগা হৌদোকমিন্নরকপা শগোল কাংজৈদগী হৌরকখিবনি হায়না গভর্ণর লা গনেসননা ঙসি মপাল কাংজৈবুংদা লোইশিনখিবা ১৪ শুবা মণিপুর পোলো ইন্টারনেশনেল ২০২২ গী থৌরমদা শরুক য়ারদুনা ফোঙদোকখ্রে।
 গভর্ণরনা মখা তানা হায়, ঙসি লোইশিল্লিবা মণিপুর পোলো ইন্টারনেসনেল অসি পোনি (শগোল) শিং শীজিন্নদুনা শান্নবা অমত্তা ঙাইরবা শগোল কাংজৈগী মশান্না ওইবদগী ইন্দিয়ান পোলো এসোসিয়েসননা অয়াবা পীরবা টুর্নামেন্ট অমনি।  মশান্না অসিগী চাংদম্নবা অসি মণিপুরগী পোরিন (শগোল) শীজিন্নদুনা শান্নবা খক্তা নত্তনা মালেমগী শান্নবুংশিংগী মনুংদগী পুৱারীগা শাগোন্নরক্লিবা খ্বাইদগী লীরবা মপাল কাংজৈবুং (পোলোগ্রাউন্দ) দা পাঙথোকপা টূর্নামেন্ট অমসু ওইরবনি হায়খি।
 মণিপুর হোর্স রাইদিং এন্দ পোলো এসোসিয়েসনা মণিপুর সঙাই ফেষ্টিবেল ২০২২ গী শরুক অমা ওইনা পাঙথোরকখিবা ১৪ শুবা মণিপুর পোলো ইন্টারনেসনেল-২০২২ গী লোইশিন থৌরমদা গভর্ণরনা মখা তানা হায়, ইন্টারনেসনেলগী থাক্তা পোলো টুর্ণামেন্ট অসি পাঙথোকপনা চত্থরক্লিবা ফেষ্টিবেল অসিবু হেন্না মীৎয়েং চঙহন্নবগী শরুক অমা ওইরি।  ফেষ্টিবেল অসিগী চাওথোকচনীংঙাই ওইরবা শরুকশিংসু পোলো টুর্ণামেন্ট অসিনা ওইবগা লোয়ননা মশান্না অসিগী চাংদম্নবা অসিদা মপান লৈবাক্কী টিমশিং অমসুং মখোয়গী প্লেয়ারশিংনা শরুক য়ারি হায়খি।  অসুম্মাইনা মপান লৈবাক্কী টিমশিংনা শরুক য়াবা অসিনা মশান্না অসিবু হেন্না মশক থোকহল্লগনি হায়বগা লোয়ননা টুর্ণামেন্ট অসিবু মায় পাক্না শীনখিবা মণিপুর হোর্স রাইদিং এন্দ পোলো এসোসিয়েসনবুসু থাগৎপা ফোঙদোকখি।
 টুর্ণামেন্ট অসিগী ঙসি লোইশিনবগী থৌরমদা ফাইনেল মেটচ অদু ইন্দিয়া (বি) মণিপুরগা য়ুনাইটেদ কিংদম (য়ু কে) গী মরক্তা শান্নখি।  অরোইবা মেটচ অসিদা য়ু কে না ইন্দিয়া (বি) মণিপুরবু গোল ২ দা মায়থীবা পীখি।  য়ু কেগী টিমনা গোল ১০ চল্লগা ইন্দিয়া (বি) মণিপুরগী টিমনা গোল ৮ চনখি।  ফাইনেল মেচতা মায় পাক্লদুনা টুর্নামেন্ট অসিগী উইনার ওইরবা য়ুকেগী টিমদা গভর্ণরনা সার্টিফিকেট অমসুং মেদেলশিং য়াওনা লুপা লাখ ২ গী শেলগী মনাগা লোয়ননা উইনিং ত্রোফি খূৎশিন্নখি।  অদুগা রানার্স-আপ তাহৌরবা ইন্দিয়া (বি) মণিপুরগী টিমদা মিনিষ্টার লেটপাও হাওকিপনা রান্নার্স-আপকী ত্রোফি, শেল ওইনা লুপা ১. ৫, মেদেলশিং অমসুং সার্টিফিকেট খূৎশিন্নখি।
 পনবা য়াবদি, ১৪ শুবা মণিপুর পোলো ইন্টারনেসনেল ২০২২ অসিদা অপূনবা টিম মঙানা শরুক য়াখিবনি।  টিমশিং অদুগী মনুংদা ইন্দিয়া (এ), ইন্দিয়ান পোলো এসোসিয়েসন, রান্নার্স-আপ তাহৌখিবা ইন্দিয়া (বি) মণিপুর, ইন্দিয়ান নেভি, উইনার ওইরবা য়ুনাইটেদ কিংদম অমসুং য়ুনাইটেদ ষ্টেটসকী টিমশিং য়াওরিবনি।  টুর্ণামেন্ট অসিগী ঙসি লোইশিনবগী থৌরমদা মিনিষ্টার টি ঐচ বসন্তকুমার, এম ও এগী প্রেসিদেন্ট টি ঐচ রাধেশ্যাম, ম্যন্মার অমসুং কম্পোদিয়াগী এম্বেসেদরশিং, ব্রুনৈগী হায় কমিশনার, ষ্টেট বেঙ্ক ওফ ইন্দিয়াগী জেনারেল মেনেজার অমসুং বেঙ্ক অসিগী এন ঈ-২গী জেনারেল মেনেজারসু শরুক য়াখি। 